PWONY 10
Yecu Obedo Lawiny Kare Ducu
Bedo lawiny bot lunyodoni kare ducu mono obedo gin mayot?— I kine mukene gire tek. Ingeyo ni Yecu obedo lawiny bot Jehovah ki lunyodone?— Lanene twero konyi me bedo lawiny bot lunyodoni kadi wa i gin ma timone tek. Kong waniang lok meno maber.
Yecu kong obedo gin ki Wonne, Jehovah i polo ma peya obino i lobo. Ento Yecu bene onongo tye ki lunyodo i lobo kany. Nyinggi onongo Yucepu ki Maliam. Ingeyo kit ma gudoko kwede lunyodone?—
Jehovah okobo kwo pa Yecu ki i polo ci oketo i i Maliam wek kinywal Yecu me kwo i lobo kany. Man obedo tango! Kit macalo lutino gidongo i i megigi-ni, Yecu bene odongo i i Maliam. I nge dwe abongwen kinywalo Yecu. Meno aye kit ma Maliam gin ki cware, Yucepu, gudoko kwede lunyodo pa Yecu i lobo kany.
I kare ma Yecu onongo pud tye ki mwaka 12 keken, en otimo gin mo ma onyuto kit ma en maro kwede Wonne, Jehovah. Man otimme i kare ma Yecu kacel ki lupacogi gucito ka mabor wa i Jerucalem pi kwero nino madit me Kato. I kare ma gitye ka dok cen gang, Yucepu ki Maliam guyenyo Yecu ka ducu ento pe gunonge. Ingeyo ka ma onongo en tye iye?—
Yecu onongo tye ka timo ngo i ot pa Lubanga?
Yucepu ki Maliam gudok cen Jerucalem oyotoyot ci guyenyo Yecu i kabedo ducu. Onongo gitye ki par mapol mada pien pe gitwero nonge. Ento i nge nino adek, gunongo Yecu tye i ot pa Lubanga! Ingeyo gin mumiyo Yecu onongo tye i ot pa Lubanga?— Pien ki kunu en twero nongo pwony i kom Wonne, Jehovah. En onongo maro Jehovah mada dok mito ni epwony kit me yomo cwinye. Kadiwa i kare ma en odoko laco, Yecu omedde ki bedo lawiny bot Jehovah. Yecu obedo lawiny kadiwa i gin ma timone tek, dok ma kelo can i kome. Yecu tika obedo lawiny bot Yucepu ki Maliam?— Ee, Baibul wacci en obedo lawiny.
Ngo ma itwero pwonyone ki i lanen pa Yecu?— Myero ibed lawiny bot lunyodoni kadiwa i gin ma timone tek. In mono ibitimo kit meno?—
KWAN KI I BAIBULLI
Luka 1:30-35; 2:45-52
Jo Epeco 6:1
Jo Ibru 5:8
hat_Latn luo_Latn luo_Latn mri_Latn mri_Latn luo_Latn ssw_Latn luo_Latn luo_Latn mri_Latn cjk_Latn min_Latn min_Latn